
Резюме: В статията се разглеждат идеи за прилагане на STEAM подхода за развиване на комуникативни компетентности при обучението по български език. Предлагат се методически насоки за формиране на емпирични умения за търсене и организиране на знание, за работа с текста при прилагане на STEAM подхода.

Комуникативната ориентация на съвременното обучение по български език е несъмнена. Очертавайки профила на неговата образователна парадигма А. Петров обръща специално внимание на факта, че „основна учебна цел е усъвършенстването на комуникативната компетентност на учениците“ [1, 4]. В контекста на комуникативно ориентираното обучение на преден план излиза като особено важен компонент за структуриране на учебната комуникативна ситуация текстът, който се изявява в различни форми, жанрове, съдържателна наситеност в зависимост от спецификата на комуникативните ситуации, сферите на общуване и целите на общуващите.  В учебните ситуации текстът реализира своите функции – да съобщава, да подтиква към действие, да бъде обект на наблюдение и анализ, да бъде модел за формиране на умения за създаване на собствени репродуктивни или продуктивни текстове. Специфичната роля на текста в обучението при развиването на комуникативната компетентност според К. Димчев е  свързано с развитието на  комуникативноречеви умения от два типа: за създаване на текст, посредством който се предава смисълът, необходим за решаването на определена комуникативна задача при определени условия на общуването; за възприемане на текст и извличане на вложения в него смисъл [2, 48]. В своето изследване „Възможности на обучението по български език за реализиране на интер- и трансдисциплинарни връзки“ М. Падешка очертава спецификата на учебната дисциплина Български език като „интегративна, комплексна, интердисциплинарна“ [3, 201]. Тази интегративност се проявява , от една страна, чрез текстовете, с които се работи на занятията (всеки текст носи информация за различни, не само езикови, явления от заобикалящия ни свят), а, от друга страна, чрез читателската компетентност, чрез уменията за възприемане, разбиране, анализиране, синтезиране, които се формират при работа с текстовете на занятията по български език.
За развиване на пълноценна комуникативна компетентност е важна мотивацията за овладяване на българския език (езикът, на който се осъществява обучението в училище). Според А. Петров мотивацията се създава, когато ученикът е осъзнал, че „родният език е инструмент както за разширяване на знанията за човека, природата и обществото, така и за обогатяване на собствения опит. Очакван резултат е успешното участие в комуникацията, т.е. чрез реализация на уменията да се възприемат и да се изграждат комуникативно пълноценни изказвания ученикът да се проявява като компетентен комуникатор“ [4]. Ек. Чернева обосновава овладяването на езика като „свързано с активна работа на всички сетива в тяхната цялост и взаимодействие“ [5, 7]. При обучението по български език се развиват основните комуникативноречеви умения: слушане, четене, говорене, писане, чрез които личността опознава света, възприема информацията представена чрез различни източници и знакови системи, формира умения да я анализира, тълкува, осмисля и включва във функционалност от различен тип – речеви съобщения, действия или въздържане от такива в зависимост от ситуациите на общуване. 
В. Кръстанова подчертава, че „комуникативната компетентност се интерпретира като способност на индивида да участва  успешно в процеса на комуникация.[…] Комуникативната компетентност  представлява функционална система от знания, умения и навици за резултатно общуване с вербални и невербални средства [6, 11]. При обучението по български език се изграждат речеви умения за изява и по другите учебни предмети, и в сферите на официално и неофициално общуване в житейската практика. Според Н. Мацева занятията по български език „предоставят немалко възможности поради спецификата на учебната технология – често се работи с текстове, които могат да послужат като база за развиване на умения за извличане на информация, за откриване на ключови моменти, за критически поглед върху поднесените данни“ [7, 38]. Тези възможности са продуктивни за осъществяване на междупредметни връзки, като се работи с текстове от различни научни области, представени в учебната програма чрез различните учебни дисциплини. В тази насока продуктивна е концепцията за прилагане на STEM и STEAM подходите в съвременното обучение. Идеята за интеграция в овладяването на знанието от природните науки, технологиите, математиката, инженерството намира своето естествено развитие в приобщаването на изкуството. Характеристиките и фокусът на STEM идеята и нейното разширяване STEM/STEAM/ STREAM (Science, Technology, Reading, Engineering, Arts & Maths) са предмет на множество изследвания и дефиниране. Относно стимулирането на когнитивните и комуникативните процеси чрез изкуство Н. Ангелова изтъква, че интердисциплинарният подход води до „...стимулиране на творческото мислене, въображението и нестандартния подход при намиране на решения. След това умението за критично мислене чрез възприемане, извличане на есенцията, анализиране, структуриране и синтез на информацията. В допълнение и усъвършенстване на комуникативни умения, повишаване на емоционалната интелигентност и разширяване на когнитивните способности“ [8,207-208].  Тези комплексни резултати пряко подкрепят целите на комуникативно ориентираното езиково обучение. 
Тенденцията за интензификация на осъществяване на взаимовръзката между изучаваните предмети не е нова, но както констатира Н. Рангелова, от началото на 21. век е достигната предметна дълбочина, която предполага предефиниране на границите между науките и са очертани нови познавателни територии, „които са белязани не просто от интеграция, а от холистичен подход“[9, 31]. Присъединяваме се към постановката на Ж. Райкова, че през „последните десетилетия интеграционните процеси в науката и социалната практика влияят все по-активно и върху образователния процес. Глобалните проблеми на съвременността оказват интегриращо влияние върху него и изискват отразяване на взаимовръзките и взаимозависимостта, общността на природата и социалните явления“ [10,127]. Тази идея е отразена и в структурата на учебните програми, в които като важен компонент са откроени примерни дейности за придобиване на ключовите компетентности, както и междупредметни връзки [11]. В своето изследване „Интегративният подход при формиране на СТЕМ умения“ Г. Петров и Ж. Райкова отбелязват, че „границите на различните предмети се променят и се появяват нови такива. Интегративният подход в природните науки увеличава трансформацията на преподаване, т.е. учениците по-лесно забелязват вътрешното съотношение между понятията, принципите и концепциите“ [12, 59]. Чрез приложение на STEAM стратегии може да се разкрият интегративни връзки на понятийно ниво на математиката с литературата, когато се изучава лирическа творба и нейната структура – що е кръгова композиция, да се разкрие спецификата на художественото пространство. 
Приложението на различни стратегии и похвати, реализиращи идеята за осмисляне на знанието в цялостната му взаимосвързаност, която представя STEM и STEAM подхода, създава условия учениците да формират уменията за критично мислене, да анализират проблеми, да намират решения, да развият уменията си за общуване и работа в екип, да развият творческата си интелигентност, която според Т. Бюзан е способността да се раждат идеи и решават проблеми по оригинален начин [13, 14]. Относно мултиплициращия ефект от прилагането на STEAM подходите Н. Ангелова изтъква, че „Интердисциплинарният обмен между изкуства и образование обогатява педагогическото взаимодействие. Изкуствата предоставят богат набор от методи и средства, техники и инструменти, чието имплементиране в образованието допринася за повишаване качеството на учебния процес посредством пълноценното формиране на необходимите компетентности у учащите се, създаване на богата образователна среда и комплексно изграждане на обучаваните като личности“ [14, 202]. Според Д. Димитрова за ефективното съвременно обучение  е важно „използването на всички налични ресурси за провеждане на най-ползотворните дидактически ситуации, осигуряващи активното участие на всеки ученик“ [15, 64]. Както отбелязва Кр. Танева в началото на 21.век обучението „изисква: прилагането на иновативни дидактически модели, за да се постигне промяна в отношението към знанието, към развиване на интелектуални и комуникативни умения у подрастващите; реорганизиране на педагогическото взаимодействие учител – ученик“ [16, 211]. 
Една от стратегиите, които биха били продуктивни за интегриране на знание от различни предметни области, развиване на комуникативни умения и способности за решаване на проблеми е картографирането. Под това наименование се обобщават различни стретегии, с помощта на които се  създава карта на идеите за решаване на задача, като  рисуваме върху лист хартия. Картографирането може да се прилага и за визуализиране на информация от текст, като се открои главната от допълващата. Това могат да бъдат различни схеми, диаграми, карти, мисловни карти и други изображения. Значението на визуалния съпровод при възприемането на текстово съдържание е изведено и от Б. Дамянов и Н. Ангелова, според които „Учебната илюстрация има важна роля за усвояване на учебното съдържание от учениците по изучавания учебен предмет... Онагледява предметното съдържание и разкрива това, което е невъзможно да се представи с текст. Тя помага за разбирането на учебното съдържание от ученика, повишава интереса му към учебния предмет, развива въображението му“ [16,8]. В контекста на STEAM стратегиите визуалният образ служи като мост между художествения текст и неговото пространствено-понятийно интерпретиране. Тази дейност на практика можем да се прилага при систематизиране и обобщаване на знания, при преговор и т.н.  Може да се правят и карти чрез различни програми на компютър. 
Картографирането дава възможности за включване на знания и умения от различни области. В този смисъл би могло да се охарактеризира като STEAM стратегия за развиване на уменията осмисляне на знания и съответно неговото представяне. Необходимо ще е да се включат уменията за пространствено съответстващо представяне на информацията – да се прецени според големината на листа как да се разположат фигурите, с които ще се обозначат отделните информационни елементи, какви да са тези фигури, какви цветове да се използват за открояване на различните смислово свързани означения. 
Стратегията на картографиране е подходяща за самостоятелно обработване и обобщаване на информация, като може да стане и основна стратегия за създаване на портфолио като инструмент за развиване на уменията за учене. Например картографирането чрез мисловни карти се основава, както подчертава Н. Атанасова на лъчистото мислене, което се „проявява в три измерения: във времето; в пространството; в различните нюанси на цветовете“ [17, 16]. 
Картографирането включва не само интегриране на учебно съдържание, но и включва активно умения, формирани в предходни етапи на обучение.
Когато се обсъжда идеята за визуализиране чрез картографиране може да се включат разнообразни задачи, даващи възможност да се използват и различни материали, да се създават и обемни изображения, да се използват различни техники – например  папиèмашè [18]. 
Работата върху литературни текстове с прилагане на стратегията за картографиране дава възможности както за развивате на читателската компетентност, така и за интегриране на знания от областта на природните науки. 
Например пътят на героя може да се свърже и с работа с географска карта, на която се отбелязват топосите, важни за развитието на действието и възприемането на сюжета. 
Или при работа върху разказа „Една българка“ от Иван Вазов, също има възможност да се интегрира познание от географията. 
„След обяд на 20 май 1876 г., ден, в който Ботевата чета беше разбита при „Волът“ във Врачанския балкан и сам Ботев падна пронизан от куршума на черкезката потеря, командувана от свирепия черкезки първенец Джамбалазът, на левия бряг на Искъра, срещу Лютиброд, стояха куп жени лютибродчанки. Те чакаха ред да преминат реката с ладията“ [19].
На учениците може да се постави задача да посочат кой бряг на една река се определя като ляв или десен. От нашата гледна точка ли зависи това, или има научни основания. Да посочат от коя планина извира река Искър, в каква географска посока тече, къде се влива. Да потърсят в интернет изображения (снимки или рисунки) на Искърския пролом, за да добият визуална представа за мястото на развитие на действието.
Друга възможност за картографиране пътя на герой и включване на географски познания предоставя работата върху X глава от повестта  „Немили-недраги“ на Иван Вазов [20]. В учебната програма по география и икономика са следните очаквани резултати: „Характеризира водите на Европа и на Балкански полуостров – главен вододел, отточни и безотточни области.  Характеризира река с помощта на хидрограма и езеро по съществени признаци“ [21]. Може да се изпълнят проектни задачи в две групи – едната да търси описанието на реката в художествения текст, а другата да подготви характеристика на река Дунав и нейния водосборен басейн, да посочат държавите, през които преминава.  Да проучат характерно за реката ли е да замръзва през зимата, ако е така, по цялото протежение ли се случва; през кои сезони реката е плавателна и дали по цялото си протежение. Работейки по тези задачи, учениците ще развият като цяло уменията си за учене, ще задълбочат знанията си в областта на природните науки, а представянето на обобщената информация ще демонстрира комуникативните им компетентности. 
Може да се правят различни схематични представяния в зависимост от целите според очакваните резултати в учебната програма. За мотивиране на необходимостта да се овладяват знанията от езиковата система  например може да се направи карта на пространството, чийто хоризонт очертава пространството, което един персонаж обхваща с погледа си. Като основен момент в лингвистичната прагматика К. Иванова и Р. Ницолова определят, че „участниците в комуникацията ситуират света с оглед на своето разположение в него. За говорещия например тази къща е къщата, която се намира по-близо до него, отколкото онази къща, а миналата година означава безспорно 1989, щом разговорът се води през 1990 г.“ [22, 11].  Така, чертаейки картата, учениците ще осмислят същността на показателните местоимения.
В учебната програма по биология и здравно образование в 7. клас е включен очакван резултат „Проучва (чрез различни източници на информация) и изработва проекти по теми, свързани с ролята на растенията в природата и значението им за човека“ при работа по глобална тема: „Царство Растения“. Отново в 7. клас в учебната програма по литература се изучава баладата  „Неразделни“ от Пенчо Славейков, като в часовете за развиване на комуникативните компетентности в компонента литература е включена темата: „Описание на предметна обстановка в художествен текст“ [23]. При работа по тази тема може да се изпълняват задачи за приложение на STEAM стратегии. Учениците могат да бъдат разделени на групи, които разработват различни проектни задачи. Тази организация на обучението под формата на практически проекти съответства на концепцията на Т. Балева и Н. Ангелова, които извеждат фундаменталното изискване при този подход: „Професионалното обучение и занимания с изобразително изкуство и музика винаги изискват теоретичните знания да се трансформират в умения, гарантиращи съответен практически резултат...“ [24,99]. Подобни интердисциплинарни проектни задачи превръщат ученика в активен изследовател, а не пасивен читател. Например: да проучат дърветата явор и калина към кой род дървета или храсти принадлежат; за кой климатичен пояс са характерни; на каква надморска височина може да ги срещнем; ако имат плодове, какъв цвят са; в кой сезон цъфтят; да намерят в интернет изображения на тези дървета и др. Така ще придобият визуална представа, която да свържат с главните герои на баладата – Явор и Калина.
Художествената литература, включена в учебната програма, предоставя много и разнообразни възможности за интегриране на познание и дейности от природонаучните области, от математиката и изкуствата.

